Tólf stúdentar brautskráðust frá Menntaskólanum á Tröllaskaga í dag . Þrír útskrifuðust af félags - og hugvísindabraut , einn af útivistarsviði íþróttabrautar , tveir af listabraut , einn af kjörnámsbraut og fimm luku viðbót við starfsnám til stúdentsprófs . Þessir tólf nemendur koma frá átta stöðum á landinu og ellefu þeirra voru fjarnemar við skólann . Lára Stefánsdóttir , skólameistari greip til líkinga þegar hún ávarpaði brautskráningarhópinn . Hún rifjaði upp atburði síðustu tíu daga í landshlutanum . Hvernig menn hefðu gripið í tómt þegar þeir ætluðu að nota rafmagn , síma og aðra innviði . Hún sagði að í námi byggðu nemendur upp innviði sína , tileinkuðu sér færni af ýmsu tagi , læsi , reikning , notkun erlendra tungumála og fjölmargt annað . Hún sagðist þess fullviss að stúdentsprófið myndi nýtast vel , það væri ákveðin innistæða en símenntun væri líka nauðsynleg . Brynjar Bjarkason flutti ávarp nýstúdents . Hann þakkaði skólanum fyrir tækifæri til að klára námið á eigin forsendum . Hann hefði byrjað í framhaldsskóla fyrir tíu árum en loksins væri náminu lokið með stúdentsprófi eftir nokkur stopp og pásur . Hann sagðist reikna með að margir væru í sömu sporum . En Menntaskólinn á Tröllaskaga hefði veitt mjög sérstakt tækifæri til að ljúka náminu án þess að segja upp vinnu , flytja að heiman eða taka kvíðvænleg lokapróf . Brynjar þakkaði starfsmönnum skólans fyrir áhuga og frumkvæði og hvatti samstúdenta sína til að setja sér markmið og vinna ötullega að þeim . Hjá Jónu Vilhelmínu Héðinsdóttur , aðstoðarskólameistara kom fram að um 340 nemendur hefðu stundað nám við skólann á önninni . Þar af hefðu 248 verið skráðir í fjarnám . Fjölmennasta brautin var félags - og hugvísindabraut með 138 nemendur , 55 voru á náttúruvísindabraut , 52 á listabraut , 43 á íþróttabraut , 14 á kjörnámsbraut , 7 á starfsbraut og 16 á grunnmenntabraut , þar af 10 grunnskólanemar . Við útskriftina önnuðust Hörður Ingi Kristjánsson , Júlíus og Tryggvi Þorvaldssynir og Mikael Sigurðsson tónlistarflutning með aðstoð Guðmanns Sveinssonar kennara síns á tónlistarbrautinni . Að venju eru verk nemenda á listabraut áberandi á sýningunni en einnig gefur að líta verk nemenda á starfsbraut , nema í íslensku , ensku , frumkvöðlafræði og inngangi að félagsvísindum . Málverk , skúlptúrar , ljósmyndir og verk úr endurnýttum efnum setja svip á sýninguna . Mörg málverk bárust úr áföngum í listasögu og heimspeki fagurfræðinnar . Fjölmargar litríkar sjálfsmyndir frá nemendum í áfanganum Efni og litir prýða anddyri skólabyggingarinnar . Frumleg og fjölbreytileg verk innblásin af Gylfaginningu fylla eina stofu . Þetta eru verkefni úr íslenskuáfanga á öðru þrepi . Efniviðurinn er fjölbreyttur , auk málverka og teikninga gefur að líta prjónaða peysu , verk úr perlum , teiknimyndasögur og fleira . Sérstaka athygli vekur ljósmyndaröð með leiknum atriðum úr Gylfaginningu , tekin í Kjarnaskógi við Akureyri . Þá skiluðu fjórir nemendur frumsömdu lagi með eigin texta sem þeir fluttu á sýningunni . Fjórmenningarnir og fleiri sáu um lifandi tónlist á meðan gestir og heimamenn nutu sýningarinnar . Óveður setti stórt strik í reikninginn við undirbúning sýningarinnar þar sem nær allt skólastarf féll niður síðustu viku annarinnar . Þrátt fyrir að kennarar væru hríðtepptir utan Ólafsfjarðar tókst að koma sýningunni upp á mettíma . Sýningarstjórinn Bergþór Morthens hengdi síðustu myndina upp fimm mínútum áður en sýningin var opnuð . Eins og varla hefur farið framhjá neinum hefur óveðrið í vikunni sett strik í reikninginn hjá okkur í MTR eins og svo mörgum landsmönnum . Rafmagnslaust hefur verið í Ólafsfirði og tölvukerfi skólans því legið niðri . Skólameistari hefur gefið kennurum heimild til að framlengja skilafrest þar sem þess er þörf . Frekari upplýsingar i Moodle .